Ҡартәсәйемдең атаһы Дәүләтбай Егетбай улы Хәлитов фронтҡа 1942 йылдың февралендә оҙатыла, ә июнь айында ҡыҙы тыуа. Фронтҡа киткәндә: “Ҡыҙым тыуһа, Бибинур, тип исем ҡушығыҙ”, – тип әйтә. Хат һайын ҡыҙын һаҡлауҙарын үтенә. Ул данлы башҡорт кавалерия дивизияһында кавалерист була. Батырлыҡтары өсөн Ҡыҙыл йондоҙ ордены, миҙалдар менән бүләкләнә. Күгәрсен районының “Хәтер” китабында уның тураһында: “1944 йылдың 12 апрелендә батырҙарса һәләк булды, Владимир-Волынск өлкәһенең Мочинск ауылында ерләнде”, – тип яҙылған.